钦定古今图书集成/方舆汇编/职方典/第1428卷 > 《昭平县府江开路记》管大勋
## 钦定古今图书集成/方舆汇编/职方典/第1428卷 > 《昭平县府江开路记》管大勋

大。粤有府江，在漓江下，合濛荔水折而南，盖全省咽
喉也。其流入金峡，趋巴江，出丛林，两崖巀嶪，叠嶂连
云，茂林密箐，怪石危壑，人迹罕通。诸蛮每每从冲口
或蒙阴中出，邀商旅，戕吏民，岁岁为患。虽经诛剿，屯
兵列堡，迄未有剪荆伐翳，凿山通道，为千百年计者。
万历十三年春正月，王师平府江，诸将吏佥谓“自征
蛮”犹薙草然，蔓则刈，伏则“无他术也。请自今藉盗
田、修军实，据险守之。”维时督府连江吴公、抚台龙溪
吴公相与协虑而筹曰：“剿叛匪艰，而永清之为艰。府
江几用兵矣，而旋蠢动，患在𪩘崄弗铲、郁林不通，而
疆理之未备乎？”乃合谋于直指黄公，上书阙下，若曰：
“府江固号天险，万峰凌空，千嶂蔽日。循崖径穷，度壑
蹊阻，弃为盗区。迄今勘定，风气屯蒙，道途厄塞，善后
之策，曷若开路便？”上报曰：“可。”于是檄兵备宪副归安
韩公总董其事。当是时，戎马甫休息，行间诸务旁午，
先为议耕屯防御之略，内调节其军需，而外抚安其
残党。已，遂召平乐县尹黎来王经纪之，且命单骑往
视险易谂里道，孰山宜刊，孰江宜疏，孰石宜凿，孰崖
宜焚，孰涧宜舟，宜梁，孰地，宜馆，宜亭，孰冲达何处，孰
村出何所，孰堡接何壤。谘度既周，矩矱略具。乃召千
户刘栻、把总李芳辈，敕之曰：“遵尔界，驱尔兵，役尔工，
毋怠而成。”已而召外郡邑商谢诚、郭邦实、张瑞等若
而人，依麓凭冲，裹糇粮，集夫力，纵砍伐，输己财而铲
榛莽。心维口裁，宵规昼画，命日授事，分地量工，给饷
制器，选能课绩，劳勤策惰，靡遗智焉。税商木以折工
直，高铲崇颠，深芟穷谷，顿令众山如童，诸路若坦。百
年蒙丛魍魉之区，倏而四达，视内地云。经始于岁乙
酉夏五月，竣事于明年丙戌三月，自小苍板历龙头
矶、广运堡，足滩雷霹至铜盆冲，总二百馀里。西岸内
地田冲营出沿江冲口佛槽、猪巷、“大铜江营，一至江
口，一自龙塘抵清潭脑小铜亮营，一至小铜江，一至
田冲界，一至塘峒仙回，一至象矶堡丹竹冲界，一至
大小铜亮铜江，一至水浪南峒，一至大水冲，一自异
村后出佛槽、归化等处。平峒堡一接三妹巢，一至榕
峒及潘村东岸，贺县至东安界各若干里，而松林、鼓
锣二峡尤称险绝”，则命李芳、刘栻率江浒接地脉，并
力疏凿，以接两岸之道，无病涉焉。总之，设公馆二、亭
铺四十、渡舟十三，桥梁六百二十五。是役也，治地资
兵，伐蒙资商，架构资材，畚锸资石，赏费资羡，而借公
帑仅六十馀，官不费而绩用成。嗟乎！余于是仰窥三
院之𬣙谟弘远，而兵宪公之苦心矣。与其屡剿屡叛，
勤“我王师也，宁拓辟是图，治巇崄而为康庄，驱郁垲
而成孔道，阴殄阳开，气通物阜，狸埋枭伏，一劳而永
靖之为快乎？”余尝分藩苍梧，往来上下三岁间，凡八
度府江矣。今年春，移官东臬，顺流过之，见烟嶂廓清，
新堤迂衍，轮蹄络绎，负担载途，舳舻蔽江，村舍相望，
别一境界矣。余喟然而叹：“惟皇神武，惟”公经略，俾八
蛮通道，幽壤同风，不庶几乎与草昧开拓并称休烈
也欤哉！